1198.
Na osnovu člana 39 stav 3 Zakona o kinematografiji ("Službeni list CG", broj 42/15), Vlada Crne Gore, na sjednici od 6. jula 2017. godine, donijela je
UREDBA
O BLIŽIM KRITERIJUMIMA, NAČINU I POSTUPKU ZA OSTVARIVANJE PRAVA NA POVRAĆAJ DIJELA SREDSTAVA UTROŠENIH ZA PROIZVODNJU KINEMATOGRAFSKOG DJELA
("Službeni list Crne Gore", br. 054/17 od 24.08.2017)
Predmet uredbe
Član 1
Ovom uredbom propisuju se bliži kriterijumi, način i postupak ostvarivanja prava na povraćaj dijela sredstava utrošenih u Crnoj Gori za proizvodnju kinematografskog djela (u daljem tekstu: povraćaj sredstava).
Rodna ravnopravnost
Član 2
Izrazi koji se u ovoj uredbi koriste za fizička lica u muškom rodu podrazumijevaju iste izraze u ženskom rodu.
Podsticanje ulaganja
Član 3
Producent koji uspuni uslove iz čl. 38 i 39 Zakona o kinematografiji (u daljem tekstu: Zakon) i kriterijume propisane ovom uredbom, može steći pravo na povraćaj sredstava za kinematografsko djelo koje proizvodi kao producent, koproducent ili za koje obavlja produkcijski servis.
Kriterijumi za utvrđivanje prijedloga za povraćaj sredstava
Član 4
Kriterijumi za utvrđivanje prijedloga za povraćaj sredstava su:
   1) prethodno iskustvo podnosioca zahtjeva u proizvodnji kinematografskih djela;
   2) kulturni sadržaj kinematografskog djela;
   3) doprinos ljudskih potencijala iz Crne Gore u proizvodnji kinematografskog djela;
   4) korišćenje proizvodnih potencijala Crne Gore u proizvodnji kinematografskog djela;
   5) realnost ukupnog i budžeta namijenjenog za proizvodnju kinematografskog djela u Crnoj Gori.
Nadležnost za povraćaj sredstava i njihovo obezbjeđivanje
Član 5
Postupak povraćaja sredstava sprovodi Javna ustanova Filmski centar Crne Gore (u daljem tekstu: Centar), u skladu sa Zakonom i ovom uredbom.
Sredstva za povraćaj sredstava obezbjeđuju se u budžetu organa državne uprave nadležnog za poslove finansija.
Zahtjev za povraćaj sredstava
Član 6
Postupak za povraćaj sredstava pokreće se zahtjevom za povraćaj sredstava (u daljem tekstu: zahtjev) koji producent podnosi Centru najkasnije 30 dana prije početka snimanja kinematografskog djela u Crnoj Gori.
Zahtjev se podnosi do 1. oktobra tekuće godine.
Zahtjev podnešen nakon 1. oktobra tekuće godine, smatraće se zahtjevom za narednu budžetsku godinu.
Zahtjev sadrži podatke o podnosiocu zahtjeva i kinematografskom djelu koje se proizvodi u Crnoj Gori, finansijske podatke, Kvalifikacioni test i popis obaveznih priloga koji se dostavljaju uz zahtjev.
Obrazac zahtjeva dat je u Prilogu 1 koji čini sastavni dio ove uredbe.
Kvalifikacioni test
Član 7
Kvalifikacioni test iz člana 6 stav 4 ove uredbe je test koji ispunjava podnosilac zahtjeva i koji se sastoji od tri kategorije koje se boduju - kulturni sadržaj kinematografskog djela, doprinos ljudskih potencijala i korišćenje proizvodnih kapaciteta Crne Gore.
Podnosilac zahtjeva mora da ostvari ukupno najmanje 15 bodova na Kvalifikacionom testu iz stava 1 ovog člana, da bi se kinematografsko djelo kvalifikovalo za povraćaj sredstava.
Obavezni prilozi uz zahtjev
Član 8
Uz zahtjev se prilaže:
   1) punomoćje za podnošenje zahtjeva, ovjereno od strane notara;
   2) koprodukcijski ugovor ili ugovor o produkcijskom servisu za realizaciju kinematografskog djela, ovjeren od strane notara;
   3) scenario i sinopsis kinematografskog djela, uz dokaz o regulisanim autorskim pravima;
   4) prikaz budžeta kinematografskog djela i planiranih kvalifikovanih troškova, po specifikacijama svih troškova sa i bez obračunatih poreza;
   5) dokaze o izvorima finansiranja kinematografskog djela;
   6) spisak ekipe kinematografskog djela, uz navođenje članova koji su državljani Crne Gore;
   7) plan realizacije kinematografskog djela, sa datumima realizacije aktivnosti u Crnoj Gori;
   8) dokaz o prethodnom iskustvu podnosioca zahtjeva u proizvodnji kinematografskih djela;
   9) ugovor sa revizorom ovlašćenim za rad u Crnoj Gori (u daljem tekstu: ovlašćeni revizor).
Zahtjev i prateća dokumentacija iz stava 1 ovog člana dostavljaju se na crnogorskom jeziku ili na stranom jeziku sa ovjerenim prevodom na crnogorski jezik.
Zahtjev i prateća dokumentacija iz stava 1 ovog člana mogu se podnijeti i elektronskim putem.
Za podnosioca zahtjeva, Centar po službenoj dužnosti pribavlja:
   1) izvod iz Centralnog registra privrednih subjekata o vršenju kinematografske djelatnosti - djelatnost proizvodnja filmova;
   2) potvrdu od nadležnih organa da su podmirene sve poreske obaveze propisane zakonom.
Ovlašćeni producenti za podnošenje zahtjeva za koprodukcije
Član 9
Podnosilac zahtjeva za domaće i međunarodne koprodukcije u kojima učestvuje više domaćih producenata je producent iz Crne Gore kojem je, uz saglasnost svih koproducenata, izdato punomoćje za podnošenje zahtjeva i učešće u postupku povraćaja sredstava.
Za potpuno inostrane produkcije, nezavisno od broja producenata i država iz kojih dolaze, inostrani producent koji je nosilac projekta dužan je da angažuje filmskog producenta iz Crne Gore, koji će kao produkcijski servis pokrenuti i učestvovati u postupcima vezanim za povraćaj sredstava.
Komisija za utvrđivanje prijedloga za povraćaj sredstava
Član 10
Centar obrazuje Komisiju za utvrđivanje prijedloga za povraćaj sredstava (u daljem tekstu: Komisija).
Komisija ima predsjednika i četiri člana, a čine je po jedan predstavnik:
   1) producenata, na prijedlog ministra kulture;
   2) organa državne uprave nadležnog za poslove kulture;
   3) organa državne uprave nadležnog za poslove finansija;
   4) organa državne uprave nadležnog za poslove turizma;
   5) zaposlenih u Centru, na prijedlog direktora Centra.
Predsjednik Komisije se bira iz reda svojih članova.
Mandat članova Komisije traje dvije godine i isto lice može biti ponovo imenovano.
Stručno-administrativne poslove za potrebe Komisije obavlja Centar.
Način rada i odlučivanja Komisije uređuje se Poslovnikom o radu.
Zadaci Komisije
Član 11
Zadaci Komisije su da:
1) pregleda i razmatra dostavljene zahtjeve;
2) cijeni ispunjenost uslova i kriterijuma iz zakona i ove uredbe i daje prijedlog direktoru Centra da zaključi ugovor o povraćaju sredstava sa producentom ili da zahtjev odbije;
3) cijeni ispunjenost ugovora o povraćaju sredstava nakon završene faze proizvodnje kinematografskog djela u Crnoj Gori i daje mišljenje direktoru Centra o isplati sredstava ili o odbijanju isplate;
4) vrši i druge zadatke od značaja za adekvatno sprovođenje postupka za povraćaj sredstava.
Komisija je dužna da u roku od sedam dana od dana prijema zahtjeva razmotri dostavljeni zahtjev.
Sprječavanje sukoba interesa
Član 12
Član Komisije ne može učestvovati u razmatranju zahtjeva koji se odnosi na kinematografsko djelo u čiju realizaciju je na bilo koji način uključen.
Predsjednik i članovi Komisije dužni su da, bez odlaganja, u pisanoj formi obavijeste Centar ako nastupe okolnosti koje mogu dovesti do sukoba interesa.
Poslovna tajna
Član 13
Članovi Komisije i lica uključena u povraćaj sredstava dužni su da podatke do kojih dođu čuvaju u skladu sa propisima kojima se uređuje zaštita podataka koji predstavljaju službenu ili poslovnu tajnu.
Ugovor o povraćaju sredstava
Član 14
Centar, na osnovu prijedloga Komisije, u roku od 30 dana od dana podnošenja zahtjeva zaključuje ugovor o povraćaju sredstava sa podnosiocem zahtjeva (u daljem tekstu: ugovor).
Ugovor se zaključuje u okviru namjenskih sredstava obezbijeđenih u budžetu Crne Gore po osnovu prava na povraćaj u tekućoj godini.
Ugovorom se definiše plan implementacije projekta, ukupan budžet projekta, iznos planiranih troškova u Crnoj Gori, iznos povraćaja sredstava, obaveza isticanja finansijske podrške, kao i drugi elementi od značaja za realizaciju projekta i izvšenje ugovora.
Obaveza informisanja o toku proizvodnje kinematografskog djela
Član 15
Podnosilac zahtjeva je dužan da obavijesti Centar ako dođe do:
   1) odstupanja od priloženog plana realizacije kinematografskog djela;
   2) izmjene izvora finansiranja kinematografskog djela;
   3) značajne izmjene u dijelu filmske ekipe; i
   4) izmjena drugih podataka dostavljenih u zahtjevu i obaveznim prilozima.
Obavještenje iz stava 1 ovog člana dostavlja se u roku od sedam dana od dana nastale promjene.
Pokretanje postupka za isplatu sredstava
Član 16
Podnosilac zahtjeva, u roku od 45 dana od dana završetka proizvodnje kinematografskog djela u Crnoj Gori, podnosi Centru izvještaj ovlašćenog revizora i dokaze kojima se potvrđuje iznos kvalifikovanih troškova za povraćaj sredstava (fakture, ugovori, izvod iz banke sa naznakom izvršenog plaćanja i sl).
Na osnovu dokumentacije iz stava 1 ovog člana, Komisija daje mišljenje na izvještaj ovlašćenog revizora i utvrđuje ispunjenost uslova i kriterijuma na osnovu kojih je zaključen ugovor.
Centar, na osnovu dostavljenog mišljenja Komisije, donosi rješenje o isplati sredstava i dostavlja ga organu državne uprave nadležnom za poslove finansija, uz kompletnu dokumentaciju propisanu ovom uredbom ili donosi rješenje o odbijanju povraćaja sredstava.
Kvalifikovani troškovi
Član 17
Kvalifikovanim troškovima za povraćaj sredstava smatraju se troškovi nastali od dana podnošenja zahtjeva, a koji su vezani za realizaciju kinematografskog djela u Crnoj Gori, nastali ili isplaćeni pravnim i fizičkim licima na teritoriji Crne Gore, po osnovu izvršenih usluga ili nabavljenih dobara, upotrebom lokacija, isplatama honorara članovima ekipe koji su državljani Crne Gore ili stranci koji borave u Crnoj Gori najmanje godinu dana po osnovu dozvole za privremeni boravak i rad, u skladu sa posebnim propisima.
Naknadna izmjena visine i vrste pojedinačnih kvalifikovanih troškova iz stava 1 ovog člana dozvoljena je u okviru ukupnog iznosa koji se mora utrošiti u Crnoj Gori, u skladu sa Zakonom.
Troškovi koji se ne priznaju kao kvalifikovani troškovi su kupovina nepokretnosti, distribucija kinematografskog djela i porez na dodatu vrijednost.
Lista kvalifikovanih troškova iz stava 1 ovog člana data je u Prilogu 2 koji čini sastavni dio ove uredbe.
Odbijanje povraćaja sredstava
Član 18
Centar će odbiti povraćaj sredstava predviđen ugovorom, ukoliko Komisija utvrdi da:
   1) je izvještajem ovlašćenog revizora konstatovana neregularnost u radu producenta tokom realizacije kinematografskog djela;
   2) je producent prekršio odredbe iz ugovora;
   3) producent nije obavijestio Centar u skladu sa članom 15 ove uredbe.
Obaveza isticanja finansijske podrške
Član 19
Producent koji je ostvario pravo na povraćaj sredstava za proizvodnju kinematografskog djela, dužan je da istakne informaciju da je Centar finansijski podržao realizaciju tog kinematografskog djela, na odgovarajućem vidnom mjestu, u svim verzijama, kopijama, svim promotivnim materijalima i prilikom prikazivanja na različitim tržištima.
Stupanje na snagu
Član 20
Ova uredba stupa na snagu osmog dana od dana objavljivanja u "Službenom listu Crne Gore".
Broj: 07-2107
Podgorica, 6. jula 2017. godine
Vlada Crne Gore
Predsjednik,
Duško Marković, s.r.

PRILOG 2
LISTA KVALIFIKOVANIH TROŠKOVA
1. NAKNADE EKIPE I GLUMACA
Naknade glumaca i ekipe za kreativni tim projekta, tim produkcije, glumce, pripravnike u bilo kom sektoru, dodatne talente i bilo koja druga fizička lica koji su državljani Crne Gore ili stranci koji borave u Crnoj Gori najmanje godinu dana po osnovu dozvole za privremeni boravak i rad, u skladu sa posebnim propisima.
   - Sektor režije
   - Sektor produkcije
   - Sektor glumaca (glavni glumci/kaskaderi/dodatna publika/statisti)
   - Umjetnički sektor (dizajn produkcije, scenografija, gradnja, rekviziti, sfx i studio)
   - Sektor scenske tehnike
   - Sektor specijalnih efekata
   - Sektor animacije
   - Sektor modeliranja likova
   - Sektor modeliranja scenografije
   - Sektor kostimografije
   - Sektor šminke, maske i frizure
   - Sektor rasvjete
   - Sektor kamere
   - Sektor zvuka
   - Sektor lokacija
   - Sektor keteringa
   - Sektor muzike
   - Sektor zvuka
   - Sektor stručnjaka za posebne potrebe (doktori, medicinske sestre, veterinari, gorska služba i sl.)
   - Sektor konsultanata na scenariju i pisci
2. UMJETNIČKO ODJELJENJE
- Scenografija i rekviziti, kupovina, izrada, najam
- Gradnja studija
- Troškovi gradnje
- Najam scenografije i studija
- Najam lokacije i gradnje
- Najam životinja svih vrsta
- Najam pokretne i nepokretne imovine
- Najam objekata i infrastrukture potrebne za snimanje kinematografskog djela (pokretne kuhinje, WC-i, kamp kućice, šatori, autobusi za kostim i šminku i sl.)
- Najam vozila u svrhu pružanja usluge proizvodnje kinematografskog djela (policijska vozila, zaštitarska vozila, hitna pomoć, vatrogasna kola i sl.)
- Kostimografija (troškovi svih usluga, najma i kupovine)
- Troškovi modeliranja likova i scenografije te izrade pozadina (troškovi usluga, najma i kupovine potrošnih materijala za animirana kinematografska djela)
- Troškovi specijalnih efekata, potrošnog materijala, filmskog oružja
- Troškovi šminke, maske i frizure
- Dodatni troškovi na lokacijama (čišćenje, komunalni doprinosi i sl.)
3. TEHNIČKA OPREMA
- Najam scenske tehnike i kupovine potrošne robe i dobara vezanih uz scensku tehniku
- Najam rasvjetne tehnike i kupovine potrošne robe i dobara vezanih uz rasvjetnu tehniku
- Najam kamere, prateće tehnike uz kameru, te kupovina potrošne robe i dobara vezanih za kameru i prateću tehniku
- Najam opreme za zvuk, prateće tehnike uz opreme za zvuk, te kupovina potrošne robe i dobara vezanih za opremu za zvuk
4. PUTOVANJE, TRANSPORT, ISHRANA
- Troškovi transporta (najam kombija i svih vozila potrebnih tokom proizvodnje kinematografskog djela)
- Gorivo, putarine i ostali troškovi vezani za transport i vozila
- Troškovi prevoza (avion, voz, autobus, plovila)
- Smještaj za ekipu i glumce
- Ketering i zanatske usluge
5. OPŠTI TROŠKOVI
Opšti kancelarijski troškovi nastali na lokaciji izvan stalnih poslovnih prostorija podnosioca zahtjeva:
   - Zakup kancelarijskog prostora, skladišta i kancelarijskog namještaja
   - Najam kancelarijske opreme (telefon, telefax, računari, fotokopirni uređaj, priključci za telefon i internet i sl.)
   - Kancelarijski materijal
   - Komunalije, računi za telekomunikacijske usluge i internet
   - Troškovi dostave i poštanskih usluga, carine
   - Troškovi osiguranja od povreda na radu cjelokupne ekipe
   - Naknada provizije producenta iz Crne Gore ne više od 10% od ukupnih kvalifikovanih troškova nastalih u Crnoj Gori
   - Priprema finansijskog istraživanja i drugi troškovi razvoja projekta nastali u Crnoj Gori